শেখ হাসিনা ভিসা নীতির তোয়াক্কা করে না: কাদের
আওয়ামী লীগ সাধারণ সম্পাদক এবং সড়ক পরিবহন ও সেতুমন্ত্রী ওবায়দুল কাদের বলেছেন, শেখ হাসিনা আটলান্টিকের ওপাড় থেকে নিষেধাজ্ঞার ভয় পান না। তিনি ভয় পান একমাত্র সৃষ্টিকর্তাকে।
কাদের আরও বলেন, বাংলাদেশের জনগণ আমাদের একমাত্র শক্তির উৎস। কোনো বিদেশি শক্তির হুমকি-ধমকির আমরা পরোয়া করি না।
ছাত্রলীগের ৭৬তম প্রতিষ্ঠাবার্ষিকী উপলক্ষে আজ বৃহস্পতিবার দুপুরে ঢাকা বিশ্ববিদ্যালয়ে সমাবেশে তিনি এ কথা বলেন।
কাদের বলেন, '৭ জানুয়ারি খেলা হবে। ৭ তারিখে ফাইনাল খেলা। বিএনপি কোথায়? কোথায় পালিয়েছে? পালিয়েছে কেন? ফাউল করে লাল কার্ড। এখন বোমা মারবে। তারেক রহমান টেমস নদীর ওপাড় থেকে নির্দেশ দিয়েছে, বোমা মেরে আতঙ্ক সৃষ্টি করবে।'
বিএনপির আন্দোলন ভুয়া মন্তব্য করে তিনি বলেন, 'বিএনপির একদফা, ৩২ দল ভুয়া। কিছুই মানে না পাবলিক।'
নতুন ভোটারদের উদ্দেশে তিনি বলেন, 'নতুন বছরে তোমাদের জন্য শেখ হাসিনার উপহার এক কোটি কর্মসংস্থান।'
কাদের বলেন, 'একটা অনুরোধ করে যাই, ছাত্ররাজনীতিকে সাধারণ ছাত্রদের মাঝে আকর্ষণীয় করতে হবে। আজকে ছাত্রলীগের সাধারণ সভা, শুধু ছাত্রলীগ থাকবে, সাধারণ ছেলে-মেয়েরা থাকবে না—সেটা অর্থহীন।
'সাধারণ ছেলে-মেয়েদের বোঝাতে হবে, এই দেশ ভালো লোকদের হাতে থাকলে ভালো হবে। খারাপ লোকদের হাতে থাকলে, ভালো লোকেরা না আসলে রাজনীতি মূল্যহীন হয়ে পড়বে। রাজধানীতে মেধাবীদের আসতে হবে। তা না হলে দেশের রাজনীতি মেধাশূন্য হয়ে যাবে। চরিত্রবানদের রাজনীতিতে আসতে হবে, না হলে রাজনীতি চরিত্রহীন হয়ে পড়বে,' বলেন আওয়ামী লীগ সাধারণ সম্পাদক।
তিনি আরও বলেন, 'ভালো লোক এমপি হলে, মন্ত্রী হলে, দেশ ভালো চলবে। খারাপ লোকের হাতে দেশের দুঃশাসন অনিবার্য। এ কথাটা মনে রাখতে হবে।'
ছাত্রলীগ নেতাকর্মীদের নিয়মতান্ত্রিক জীবন কাটানোর পরামর্শ দিয়ে তিনি বলেন, 'রাত ৮-৯টা পর্যন্ত আওয়ামী লীগ অফিসে ছাত্রলীগের আড্ডা দেওয়ার দরকার নাই। পড়াশোনা করো। যতই পড়বে, ততই শিখবে, ততই জানবে। নেতৃত্বের কোয়ালিটি অর্জন করতে হবে পড়াশোনা করে।'
চিরতরে বিএনপিকে লাল কার্ড দেখাতে হবে মন্তব্য করে তিনি বলেন, 'ওরা অপেক্ষায় আছে আটলান্টিকের ওপাড় থেকে নিষেধাজ্ঞা আসবে। শেখ হাসিনা ভিসা নীতির তোয়াক্কা করে না। শেখ হাসিনা আটলান্টিকের ওপাড় থেকে নিষেধাজ্ঞার ভয় পান না। তিনি ভয় পান একমাত্র সৃষ্টিকর্তাকে। তিনি ভালোবাসেন বাংলাদেশের জনগণকে। বাংলাদেশের জনগণ আমাদের একমাত্র শক্তির উৎস। কোনো বিদেশি শক্তির হুমকি-ধমকির আমরা পরোয়া করি না। এটা শেখ হাসিনার কথা।'

আওয়ামী লীগ সাধারণ সম্পাদক এবং সড়ক পরিবহন ও সেতুমন্ত্রী ওবায়দুল কাদের বলেছেন, শেখ হাসিনা আটলান্টিকের ওপাড় থেকে নিষেধাজ্ঞার ভয় পান না। তিনি ভয় পান একমাত্র সৃষ্টিকর্তাকে।